FI Euroopan unionin virallinen lehti CE 88/353

(2004/C 88 E/0359)

KIRJALLINEN KYSYMYS P-1336/03

esittäjä(t): Ilka Schröder (GUE/NGL) komissiolle

(2. huhtikuuta 2003)

Aihe: Homoseksuaalien vainoaminen Palestiinan itsehallintoalueilla

Viime kuukausien aikana lehdistö (muun muassa The New Republic, 19. elokuuta 2002; East Bay Voice, 19. syyskuuta 2002; Ha'aretz, 6. maaliskuuta 2003/10. syyskuuta 2001; Jerusalem Post, 5. kesäkuuta 2001) ja kansalaisoikeusjärjestöt (esimerkiksi Agudah, http://agudah.israel-live.de) ovat toistuvasti raportoineet homoseksuaalien, transseksuaalien ja transvestiittien ihmisoikeuksien vakavista loukkauksista palestiinalaishallinnon alueilla. Tietojen mukaan vuonna 2000 neljä palestiinalaista tapettiin homoseksuaalisuutensa vuoksi ja sadat joutuivat pakenemaan Israeliin. Homojen eristäminen kuuluu käytännössä palestiinalaishallinnon viralliseen politiikkaan. Usein asianomaisia on syytetty Israelin kätyreiksi, mutta viimeisten kolmen vuoden aikana kahdessa tapauksessa syyte on nostettu nimenomaan homoseksuaalisuuden takia. ”Al-Aqsa-Intifadan” seurauksena on tämän lisäksi kuulemma alettu soveltaa Sharia-oikeutta, jonka perusteella homoseksuaalit voidaan tuomita kuolemaan kivittämällä, polttamalla tai hirttämällä. Lisäksi homoseksuaalisuudesta epäillyt henkilöt on näiden oikeuksien nojalla julistettu lainsuojattomiksi, mikä merkitsee, että kyseisten henkilöiden murha ei ole rangaistava teko. Lisäksi palestiinalaishallinnon poliisilla on tapana kiduttaa homoseksuaaleja mitä julmimpia menetelmiä käyttäen.

Euroopan unioni on myöntänyt alueelle valtavat määrät taloudellista tukea: vuodesta 1993 asti palestiinalaishallinnon alueelle on maksettu yli 1,4 miljardia euroa, ja kesäkuussa 2001 Euroopan unioni päätti 10 miljoonan suuruisen suoran lisätuen maksamisesta kuukausittain. Lisäksi MEDA-ohjelmasta on myönnetty merkittäviä summia. Tästä syystä kysyn komissiolta, tietääkö se edellä kuvatusta homo- ja transseksuaalien sekä transvestiittien tilanteesta palestiinalaishallinnon alueella. Onko komission tiedossa muita asiaa koskevia tietoja? Mitä tietoja komissiolla mahdollisesti on? Tietääkö komissio, millaisessa tilanteessa homoseksuaalit ovat Euroopan unionin yhteisrahoittamilla YK:n Palestiinan pakolaisten avustus-ja työelimen (UNWRA) ylläpitämillä leireillä? Onko komissio jo toteuttanut toimia tämän sietämättömän tilanteen muuttamiseksi? Katsooko komissio muussa tapauksessa, että Euroopan unionilla on palestiinalaishallinnolle myönnettyjen tukien perusteella oikeus vaatia, että palestiinalaishallinto noudattaa ihmisoikeuksia koskevia velvoitteita ja toteuttaa näitä myös käytännössä? Olisiko komissio vaihtoehtoisesti samaa mieltä siitä, että vainotuille olisi välittömästi myönnettävä turvapaikka rajoittamattomaksi ajaksi Euroopan unionin jäsenvaltioissa? Miten komissio perustelee näkemyksensä, mikäli se on eri mieltä asiasta?

Christopher Patteriin komission puolesta antama vastaus

(7. toukokuuta 2003)

Komissio on tietoinen arvoisan parlamentin jäsenen mainitsemista lehtiartikkeleista, jotka koskevat homoseksuaalien väitettyä vainoamista, ja se on saanut epävirallisia tietoja ihmisoikeusrikkomuksista palestiinalaishallinnon alueilla.

Komissio on huolestunut ihmisoikeusrikkomuksia koskevista väitteistä ja ilmoituksista, ja se on muiden kansainvälisten rahoittajien kanssa pyytänyt palestiinalaishallintoa käynnistämään demokraattisia uudistuksia, varmistamaan oikeusvaltion periaatteen noudattamisen ja kunnioittamaan perusihmisoikeuksia.

EU osallistuu aktiivisesti kvartetin sekä palestiinalaisten uudistuksia käsittelevän kansainvälisen työryhmän työskentelyyn. Työryhmä perustettiin heinäkuussa 2002 seuraamaan ja tukemaan palestiinalaisten yhteiskunnallisia uudistuksia sekä ohjaamaan kansainvälisten rahoittajien yhteisöä palestiinalaisten uudistusohjelman tukemisessa. Työryhmään osallistuvat Yhdysvallat, EU, Venäjä, Yhdistyneet Kansakunnat, Norja, Japani, Kanada, Maailmanpankki ja Kansainvälinen valuuttarahasto. Se seuraa edistymistä avainaloilla, kuten kansalaisyhteiskunnan, julkishallinnon ja oikeusvaltion periaatteen alalla, sekä suosittelee toimenpiteitä palestiinalaishallinnolle.

Komissio ei ole tietoinen arvoisan parlamentin jäsenen mainitsemasta UNRWA:n pakolaisiin kuuluvien homoseksuaalien erityistilanteesta, eikä se ole saanut asiasta mitään selvityksiä.

Komissio jatkaa uudistusten parissa tapahtuvan edistyksen seuraamista EU:n ja palestiinalaishallinnon kahdenvälisten suhteiden puitteissa ja yhdessä muiden kansainvälisten rahoittajien kanssa.

Turvapaikan osalta komissio haluaa muistuttaa arvoisalle parlamentin jäsenelle, että jäsenvaltioiden toimivaltaiset viranomaiset arvioivat turvapaikka-aseman myöntämistä koskevat hakemukset tapauskohtaisesti ja pakolaisten asemasta vuonna 1951 tehdyn Geneven yleissopimuksen mukaisesti.